

**REPUBLIKA HRVATSKA**

**GRAD ZAGREB**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Javni poziv**

**za sufinanciranje provedbe projekata udruga ugovorenih iz programa i fondova Europske unije za 2019.**

**UPUTE ZA PRIJAVITELJE**

**Zagreb, siječanj 2019.**

**SADRŽAJ**

[1. JAVNI POZIV ZA SUFINANCIRANJE PROVEDBE PROJEKATA UDRUGA UGOVORENIH IZ PROGRAMA I FONDOVA EUROPSKE UNIJE ZA 2019. 3](#_Toc502740157)

[1.1. Uvod 3](#_Toc502740158)

[1.2. Područja i prioriteti sufinanciranja 4](#_Toc502740159)

[2. FORMALNI UVJETI JAVNOG POZIVA 6](#_Toc502740160)

[2.1. Uvjeti i dokumenti javnog poziva 6](#_Toc502740161)

[3. POSTUPAK PRIJAVE 10](#_Toc502740162)

[3.1. Pojedinačna i zajednička prijava 10](#_Toc502740163)

[3.2. Kako i gdje poslati prijavu? 11](#_Toc502740164)

[3.3. Kome se obratiti ukoliko imate pitanja? 11](#_Toc502740165)

[4. RAZMATRANJE PRIJAVA I DONOŠENJE ODLUKE O DODJELI BESPOVRATNIH SREDSTAVA 12](#_Toc502740166)

[4.1. Odluka o dodjeli/neodobravanju sredstava za sufinanciranje 14](#_Toc502740167)

[4.2. Prigovori 14](#_Toc502740168)

[5. UGOVOR O SUFINANCIRANJU I MODEL PLAĆANJA 16](#_Toc502740169)

# JAVNI POZIV ZA SUFINANCIRANJE PROVEDBE PROJEKATA UDRUGA UGOVORENIH IZ PROGRAMA I FONDOVA EUROPSKE UNIJE ZA 2019.

# Uvod

Zakonom o udrugama (Narodne novine 74/14, 70/17) i Uredbom Vlade RH o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15; u daljnjem tekstu: Uredba) regulirano je sufinanciranje programa i projekata koje provode udruge.

Uredbom su utvrđeni osnovni standardi planiranja i provedbe financiranja, praćenja i vrednovanja financiranja i izvještavanja te kriteriji, mjerila i postupci financiranja udruga iz javnih izvora koje moraju primjenjivati davatelji sredstava iz državnog proračuna i drugih javnih izvora, a na odgovarajući način i jedinice lokalne i područne (regionalne) samouprave.

U članku 1. stavku 4. alineji 5. Uredbe regulirano je sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora.

Pravilnikom o sufinanciranju projekata udruga ugovorenih iz programa i fondova Europske unije (Službeni glasnik Grada Zagreba 5/16, 20/18; u daljnjem tekstu: Pravilnik) određuju se uvjeti, mjerila i postupak kojima će Grad Zagreb dodjeljivati sredstva za sufinanciranje provedbe projekata udruga i drugih organizacija civilnoga društva ugovorenih u okviru programa i fondova Europske unije, u cilju provedbe aktivnosti od interesa za opće dobro koje doprinose zadovoljenju potreba i ispunjavanju ciljeva i prioriteta definiranih strateškim i planskim dokumentima Grada Zagreba i Republike Hrvatske, a u svrhu podizanja kvalitete života građana Grada Zagreba.

Predmet Javnog poziva je dodjela sredstava za sufinanciranje provedbe projekata udruga i drugih organizacija civilnog društva ugovorenih iz programa i fondova Europske unije, u cilju provedbe aktivnosti od interesa za opće dobro.

# Područja i prioriteti sufinanciranja

Udruge sukladno Javnom pozivu za sufinanciranje provedbe projekata udruga ugovorenih iz programa i fondova Europske unije za 2019. mogu prijaviti projekte za prioritete sufinanciranja iz sljedećih područja:

1. **BRANITELJI IZ DOMOVINSKOG RATA I NJIHOVIH OBITELJI, BORACA II. SVJETSKOG RATA I CIVILNIH INVALIDA RATA**
   1. Socijalno, ekonomsko osnaživanje i podizanje kvalitete života hrvatskih branitelja i članova njihovih obitelji te članova obitelji poginulih, nestalih i zatočenih hrvatskih branitelja,
   2. Organiziranje sportskih, kulturnih, zdravstvenih, edukativnih i drugih aktivnosti hrvatskih branitelja i članova obitelji poginulih i nestalih hrvatskih branitelja,
   3. Samozapošljavanje i poduzetništvo nezaposlenih hrvatskih branitelja,
   4. Poticanje socijalnog poduzetništva za nezaposlene hrvatske branitelje.
2. **SUSTAV CIVILNE ZAŠTITE**
   1. Edukacija spasilačkih timova (vodiča i pasa), edukacija vodiča potražnih pasa, certificiranje timova (vodiča i potražnih pasa),
   2. Pružanje psihološke pomoći tijekom i nakon velikih nesreća i katastrofa,
   3. Razvoj i primjena novih metodologija upravljanja rizicima od katastrofa na području Grada Zagreba.
3. **KULTURA**
   1. Programi koji se kontinuirano održavaju, a značajni su za Grad Zagreb,
   2. Programi koji predstavljaju novu inicijativu za Grad Zagreb,
   3. Programi koji su aktualni, suvremeni ili doprinose revitalizaciji baštine,
   4. Programi koji su u protekloj i prethodnim godinama pokazali osobitu vrijednost.
4. **UNAPREĐENJE KVALITETE ŽIVOTA OSOBA S INVALIDITETOM**
   1. Jačanje i potpora djeci s teškoćama u razvoju, osobama s invaliditetom i članovima njihovih obitelji, edukacija i savjetodavni rad, provođenje pomoći i samopomoći, prevencija institucionalizacije, alternativni oblici skrbi i neovisno življenje,
   2. Poticanje cjelovite integracije djece s teškoćama u razvoju i osoba s invaliditetom,
   3. Unapređenje zdravlja djece s teškoćama u razvoju i osoba s invaliditetom,
   4. Mobilnost djece s teškoćama u razvoju i osoba s invaliditetom,
   5. Poticanje zapošljavanja i profesionalne rehabilitacije osoba s invaliditetom,
   6. Promicanje zaštite prava, zaštite od nasilja i diskriminacije osoba s invaliditetom,
   7. Sudjelovanje osoba s invaliditetom u javnom životu, kulturi i sportu,
   8. Informiranje, komunikacija i podizanje razine svijesti o pravima osoba s invaliditetom,
   9. Jačanje kapaciteta udruga osoba s invaliditetom (inicijalna pomoć udrugama osoba s invaliditetom za razvoj aktivnosti u lokalnoj zajednici, osnaživanje udruga osoba s invaliditetom koje pružaju usluge korisnicima u lokalnoj zajednici) u svrhu razvoja socijalnih usluga,
   10. Institucijska pomoć razvoju udruga osoba s invaliditetom.
5. **SOCIJALNA ZAŠTITA**
   1. Zaštita prava i podrška djece i mladih, podrška obitelji i starijim osobama
   2. Razvoj i unapređenje izvaninstitucijskih oblika skrbi
   3. Poboljšanje kvalitete života prioritetnih korisničkih skupina

* Jačanje roditeljskih kompetencija
* Jačanje kapaciteta i podrške jednoroditeljskih obitelji / jednoroditeljskim obiteljima;
* Podrška posvojiteljima
* Podrška razvoju udomiteljstva
* Poticanje razvoja socijalnih usluga alternativnog smještaja i skrbi za djecu bez odgovarajuće roditeljske skrbi
* Priprema mladih za izlazak iz ustanova i program podrške mladima
* Poticanje razvoja socijalnih usluga stambenog zbrinjavanja mladih nakon izlaska iz institucionalne skrbi, prevencija beskućništva mladih
* Razvoj kompetencija pružatelja socijalnih usluga za djecu i mlade bez odgovarajuće roditeljske skrbi
* Razvoj kompetencija pružatelja usluga za starije osobe
* Poboljšanje kvalitete života i skrbi za starije (besplatna pravna pomoć, organizacija slobodnog vremena)
* Savjetovalište i psihosocijalna pomoć
* Edukacije na području zaštite prava djece i mladih, podrške obitelji i starijim osobama, žrtvama nasilja
* Analiza i praćenje stanja na području zaštite prava djece i mladih, podrške obitelji i starijim osobama,
* Skloništa i savjetovališta za žrtve nasilja u obitelji
* Senzibilizacija javnosti i prevencije nasilja u obitelji
* Prevencija neprihvatljivog ponašanja djece i mladeži u kojoj sudjeluje obitelj, škola, lokalna zajednica, te organizirano provođenje slobodnog vremena putem sportskih, kulturnih i sadržaja tehničke kulture
* Prevencija neprihvatljivog ponašanja djece i mladeži kod rizičnih skupina djece i mladih
* Prevencija nasilja među i nad mladima (nenasilno rješavanje sukoba, edukacije o prihvaćanju različitosti među mladima)
* Prevencija elektroničkog nasilja nad i među djecom i mladima
  1. Smanjenje siromaštva i socijalne isključenosti, podrška beskućnicima, socijalno ugroženim i marginaliziranim skupinama
* Pomoć socijalno ugroženim pojedincima i obiteljima
* Poticanje razvoja usluga alternativnog smještaja i socijalnog uključivanja beskućnika
* Povećanje zapošljavanja osoba s većim rizikom od socijalne isključenosti (osobe u sustavu socijalne skrbi, mladi bez roditeljske skrbi i sl.)
* Integracija u život zajednice socijalno osjetljivih skupina
* Analiza i praćenje siromaštva i beskućništva
  1. Promocija i razvoj volonterstva na području Grada Zagreba
* Poticanje uključivanja u volontiranje svih dobnih skupina
* Promicanje i vrednovanje volonterskog rada
* Volonterske akcije

1. **ZAŠTITA ZDRAVLJA**
   1. Promicanje i unapređenje zdravlja
      * Promicanje i unapređenje zdravlja u okruženju (obitelj, zajednica, vrtić, škole, radna mjesta, mediji)
      * Promicanje i unapređenje zdravlja za ciljanu populaciju (djecu i mlade, žene i trudnice, vulnerabilne skupine uključujući i migrante)
      * Promicanje i unapređenje zdravlja djelovanjem na životne navike i rizične čimbenike zdravlja (dojenje, prehrana, tjelesna aktivnost, higijena i oralna higijena, stres, uporaba sredstva ovisnosti, kolesterol i povišeni krvni tlak, povišeni šećer u krvi, spolno prenosive bolesti, ozljede)
      * Promicanje i unapređenje zdravlja djelovanjem na čimbenike okoliša (voda, zrak, UV zračenje, otpad, buka, promet, socijalni okoliš - stanovanje, radni uvjeti, obrazovanje)
   2. Prevencija i rano otkrivanje bolesti
      * Prevencija i rano otkrivanje kroničnih nezaraznih bolesti (bolesti srca i krvnih žila, zloćudne novotvorine, osteoporoza, astma, dijabetes, rijetke bolesti, demencije i dr.)
      * Prevencija i rano otkrivanje zaraznih bolesti (virusni hepatitisi, spolno prenosive bolesti i dr.)
      * Prevencija i unapređenje zdravlja zubi
      * Selektivna i indicirana prevencija usmjerena na rizične skupine djece i mladih te djecu i mlade kod kojih je nastupio problem u ponašanju i/ili eksperimentiraju sa sredstvima ovisnosti
   3. Rehabilitacija, resocijalizacija i socijalne usluge
      * Usluga rane intervencije
      * Psihosocijalna pomoć i podrška oboljelima od kroničnih nezaraznih bolesti (bolesti srca i krvnih žila, zloćudne novotvorine, osteoporoza, astma, dijabetes, rijetke bolesti, demencije i dr.)
      * Psihosocijalna pomoć i podrška HIV pozitivnim osobama
      * Psihosocijalna pomoć i podrška osobama s teškoćama u razvoju i osobama s invaliditetom, žrtvama nasilja, ovisnicima te osobama s drugim mentalnim poremećajima
      * Socijalne usluge i podrška osobama starije dobi i bolesnicima kojima je potrebna palijativna skrb
   4. Promicanje prava pacijenata
   5. Promicanje važnosti darivanja i presađivanja organa

# FORMALNI UVJETI JAVNOG POZIVA

# Uvjeti i dokumenti javnog poziva

**Prilikom podnošenja prijave na javni poziv za sufinanciranje projekata, udruge moraju ispunjavati sljedeće uvjete:**

1. mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Gradu Zagrebu najmanje jednu godinu prije dana objave javnog poziva,
2. mora biti upisana u Registar neprofitnih organizacija,
3. da su osoba/e ovlaštene za zastupanje udruge u mandatu,
4. mora uredno ispunjavati obveze iz svih prethodno sklopljenih ugovora i donesenih zaključaka o financiranju iz proračuna Grada Zagreba u godini koja prethodi raspisivanju javnog poziva,
5. mora uredno plaćati doprinose i poreze te druga davanja prema državnom proračunu i proračunu Grada Zagreba,
6. mora voditi transparentno financijsko poslovanje,
7. da se protiv udruge odnosno osobe ovlaštene za zastupanje i voditelja projekta (ukoliko je voditelj projekta hrvatski državljanin) ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge,
8. da sredstva za provedbu projekta nisu u cijelosti već odobrena iz državnog proračuna ili drugog izvora,
9. projekt se mora djelomično ili u cijelosti provoditi na području Grada Zagreba,
10. prijava na javni poziv mora sadržavati sve podatke, dokumentaciju te popunjene i potpisane obrasce određene javnim pozivom i Pravilnikom o sufinanciranju provedbe projekata udruga ugovorenih iz programa i fondova Europske unije (Službeni glasnik Grada Zagreba 5/16, 20/18).

Dokaze o ispunjavanju uvjeta iz stavka 1. alineja 1., 2., 3., 4. i 6. ovoga članka javnog poziva pribavlja Ured za programe i projekte Europske unije, iz elektroničkih baza podataka te iste nije potrebno prilagati uz prijavu.

**Uz prijavu mora biti priložena sljedeća dokumentacija:**

1. Ispunjeni i potpisani obrasci A1 – Prijava na Javni poziv, A2 – Izjava o sufinanciranju, A3 – Izjava o sufinanciranju iz Proračuna Grada Zagreba;
2. Preslika ugovora potpisanog s Ugovornim tijelom ili dokument o službenoj odluci/obavijesti Ugovornog tijela o rezultatima natječaja:
   * Preslika obrasca opisa projekta,
   * Preslika obrasca proračuna projekta (s označenim svim proračunskim stavkama koje se odnose na podnositelja prijave, a za koje je zatraženo sufinanciranje Grada Zagreba);
3. Preslika partnerskog/ih sporazuma iz kojeg/ih su razvidni udjeli sufinanciranja nositelja i svih partnera na projektu (ukoliko to nije razvidno iz ugovora potpisanog s Ugovornim tijelom);
4. Preslika obavijesti o odobrenju svih periodičkih izviješća koja su do trenutka podnošenja prijave za sufinanciranje zaprimljena od strane Ugovornog tijela, ukoliko su ista predviđena projektom;
5. Preslike ugovora o sufinanciranju koji su već zaključeni ili dokument o službenoj odluci/obavijesti rezultata natječaja, ukoliko je ostvareno sufinanciranje iz drugih izvora te bankovne izvode kao dokaz o izvršenoj uplati, ukoliko je iznos sufinanciranja izražen u stranoj valuti.

Ukoliko je podnesena prijava za sufinanciranje iz drugih izvora, na koju još nije zaprimljen odgovor, kao dokaz potrebno je dostaviti upućene prijave za koje se tek očekuje odgovor;

1. Uvjerenje o nekažnjavanju osobe ovlaštene za zastupanje udruge i voditelja projekta (ukoliko je voditelj projekta hrvatski državljanin) u izvorniku ili preslici, s tim da uvjerenje ne smije biti starije od 6 (šest) mjeseci od dana objave javnog poziva;
2. Za obveznike jednostavnog knjigovodstva: odluka o vođenju jednostavnog knjigovodstva i primjeni novčanog računovodstvenog načela donesena od upravljačkog tijela podnositelja prijave s pečatom o zaprimanju nadležnog tijela te preslika financijskog izvještaja o primicima i izdacima za prethodnu godinu; za obveznike dvojnog knjigovodstva financijski izvještaji za prethodnu godinu ovjereni od nadležnog tijela;
3. Potvrda nadležne porezne uprave o nepostojanju duga prema državnom proračunu u izvorniku ili preslici, ne stariju od 30 (trideset) dana od dana podnošenja prijave na javni poziv;
4. Potvrda trgovačkog društva Gradsko stambeno-komunalno gospodarstvo d.o.o. o nepostojanju duga s osnove komunalne naknade, zakupa i najma ne starija od 30 (trideset) dana od dana podnošenja prijave na javni poziv.
5. Životopis voditelja/ice projekta.

**Prijavitelj je dužan voditi računa da se iz papirnate i elektroničke verzije dokazne dokumentacije mogu lako utvrditi, odnosno da su razvidni i jasno vidljivi podaci navedeni u Prijavnom obrascu A1, osobito točke 4. Poglavlja II. (uključujući podtočku 4.1.) i točka 7. Ukupni iznos troškova aktivnosti navedenih u točki 2. Poglavlja III. (uključujući podtočku 7.1. i 7.2.), a za potrebe procjene prijave u sklopu Javnog poziva.**

**Napomena:**

Upute za ispunjavanje **obrasca A1 – Prijava na javni poziv**:

1. U **Poglavlju II – Podaci o projektu**, Točka 4. *Ukupni proračun projekta* koji je odobren i/ili ugovoren s ugovornim tijelom podrazumijeva ukupno prihvatljive troškove projekta, što uključuje troškove nositelja i svih partnera u projektu.
2. U **Poglavlju II – Podaci o projektu**, Točka 4.1. *Iznos EU sufinanciranja* podrazumijeva iznos bespovratnih sredstava odnosno maksimalni iznos sufinanciranja koji će sukladno ugovoru Ugovorno tijelo dodijeliti nositelju zajedno s partnerima.
3. U **Poglavlju III – Uloga prijavitelja u projektu**, Točka 7. *Ukupni iznos troškova aktivnosti prijavitelja iz Poglavlja III.*, *točke 2.* podrazumijeva ukupno prihvatljive troškove projekta koji se odnose na prijavitelja na Javni poziv, što čini udio u ukupnom proračunu projekta.
4. U **Poglavlju III – Uloga prijavitelja u projektu**, Točka 7.1. *Iznos EU sufinanciranja u udjelu prijavitelja na javni poziv* podrazumijeva iznos bespovratnih sredstava odnosno maksimalni iznos EU sufinanciranja koji će se sukladno ugovoru s Ugovornim tijelom odnosno temeljem partnerskog sporazuma dodijeliti prijavitelju na Javni poziv.
5. U **Poglavlju III – Uloga prijavitelja u projektu**, Točka 7.2. *Iznos vlastitog sufinanciranja obveznog doprinosa* podrazumijeva razliku između iznosa točke 7. i točke 7.1.
6. U **Poglavlju III – Uloga prijavitelja u projektu**, Točka 7.4. *Traženi iznos sredstava od Grada Zagreba* podrazumijeva iznos sredstava koji je prijavitelj dužan osigurati kao njegov vlastiti udio sufinanciranja projekta umanjen za iznose sredstva pribavljenih iz drugih izvora (točka 7.3.).

Ukoliko je ostvareno sufinanciranje iz drugih izvora potrebno je od iznosa vlastitog sufinanciranja obveznog doprinosa oduzeti iznos ostvarenog sufinanciranja iz drugih izvora. Pod pojmom „sufinanciranje iz drugih izvora“ podrazumijeva se da je Prijavitelj projekta za udio vlastitog sufinanciranja u provedbi Projekta ostvario ili će ostvariti financijska sredstva iz javnih izvora od tijela državne uprave, Vladinih ureda i tijela, javnih institucija, jedinica lokalne i područne (regionalne) samouprave uključujući i Grad Zagreb.

Od tako dobivenog iznosa, Grad Zagreb može dodijeliti do 50 % istog iznosa, a najviše do 300.000,00 kuna.

# POSTUPAK PRIJAVE

# Pojedinačna i zajednička prijava

Nositelj projekta odnosno svaki partner u projektu može podnijeti pojedinačnu prijavu na javni poziv za svoj udio u sufinanciranju, neovisno od ostalih partnera u projektu te ukoliko je projekt prihvatljiv za sufinanciranje, potpisuje ugovor o dodjeli sredstava za sufinanciranje za svoj udio, neovisno od udjela nositelja i/ili drugih partnera na projektu.

Nositelj projekta i jedan ili više partnera, odnosno dva ili više partnera mogu podnijeti zajedničku prijavu na javni poziv za svoje udjele u sufinanciranju te ukoliko je projekt prihvatljiv za sufinanciranje, potpisuju ugovore o dodjeli sredstava za sufinanciranje, svaki za

svoj udio, neovisno od udjela nositelja i/ili drugih partnera na projektu.

Nakon što je projektu odobreno sufinanciranje putem javnog poziva, temeljem pojedinačne prijave (nositelju ili jednom od partnera) ili temeljem zajedničke prijave (nositelju projekta i/ili jednom ili vise partnera) više nije moguće podnijeti prijavu za isti projekt na javni poziv raspisan u istoj kalendarskoj godini niti u sljedećim kalendarskim godinama.

U slučaju podnošenja zajedničke prijave svaki od više prijavitelja dužan je ispuniti obrazac A1 – Prijava na Javni poziv poglavlje I. i III. dok se poglavlje II. ispunjava samo na jednom primjerku. Prijavi je potrebno priložiti onoliko primjeraka ispunjenog i potpisanog obrasca A1 koliko je zajedničkih prijavitelja.

Također, u slučaju podnošenja zajedničke prijave svaki od više prijavitelja dužan je dostaviti ispunjene i potpisane obrasce A2 – Izjava o sufinanciranju i A3 – Izjava o sufinanciranju iz Proračuna Grada Zagreba.

Predaja prijave znači da se prijavitelj i svi partneri slažu s uvjetima poziva i kriterijima za ocjenjivanje.

# Kako i gdje poslati prijavu?

Obrasci koji su sastavni dio dokumentacije određene Javnim pozivom popunjavaju se na računalu ili pisaćem stroju prema uputi navedenoj u javnom pozivu.

Popunjeni obrazac Prijave i propisanu dokumentaciju potrebno je poslati u papirnatom i elektroničkom obliku (na CD-u). Prijava mora biti vlastoručno potpisana od strane osobe ovlaštene za zastupanje kod nositelja projekta i/ili partnera. Prijava u elektroničkom obliku (na CD-u) sadržajno mora biti identična onoj u papirnatom obliku.

Prijavu na Javni poziv treba dostaviti na adresu:

**GRAD ZAGREB**

**URED ZA PROGRAME I PROJEKTE EUROPSKE UNIJE**

**- za Povjerenstvo za provjeru prihvatljivosti prijave propisanim uvjetima javnog poziva za dodjelu sredstava za sufinanciranje provedbe projekata udruga ugovorenih iz programa i fondova Europske unije**

**10 000 Zagreb**

**Ulica Ignjata Đorđića 26**

Prijave na Javni poziv se podnose u zatvorenoj omotnici, s naznakom "Ne otvaraj - za Javni poziv za sufinanciranje provedbe projekata udruga ugovorenih iz programa i fondova Europske unije" preporučeno poštom ili u pisarnici Ureda za programe i projekte Europske unije na adresi Ulica Ignjata Đorđića 26.

Obrasci za prijavu na Javni poziv dostupni su na internetskoj stranici Grada Zagreba <https://www.zagreb.hr/natjecaji-pozivi-rezultati-javne-rasprave/860> .

Javni poziv je otvoren do 15. studenoga 2019.

Prijava je dostavljena u roku ako je na prijamnom žigu razvidno da je zaprimljena u pošti do kraja datuma koji je naznačen kao rok za slanje prijave, a u slučaju osobne dostave najkasnije do 16:30 sati navedenog datuma.

# Kome se obratiti ukoliko imate pitanja?

Sva pitanja vezana uz Javni poziv mogu se postaviti isključivo elektroničkim putem, slanjem upita na sljedeću adresu: [euzg@zagreb.hr](mailto:euzg@zagreb.hr) kontinuirano tijekom trajanja javnog poziva.

Odgovori na pojedine upite poslat će se izravno na adrese e-pošte onih koji su pitanja postavili u roku od 3 (tri) radna dana, a odgovori na najčešće postavljena pitanja objavit će se na web stranici: [www.zagreb.hr](http://www.zagreb.hr) .

# RAZMATRANJE PRIJAVA I DONOŠENJE ODLUKE O DODJELI BESPOVRATNIH SREDSTAVA

Postupak za dodjelu sredstva za sufinanciranje provedbe projekata udruga ugovorenih u okviru programa i fondova Europske unije provodit će se preko 2 (dva) povjerenstva i nadležnih gradskih upravnih tijela:

* Povjerenstvo za provjeru prihvatljivosti prijave propisanim uvjetima javnog poziva za dodjelu sredstava za sufinanciranje provedbe projekata udruga ugovorenih iz programa i fondova Europske unije (u daljnjem tekstu: Povjerenstvo za provjeru prihvatljivosti),
* Povjerenstvo za ocjenjivanje prijavljenih projekata za dodjelu sredstava za sufinanciranje provedbe projekata udruga ugovorenih iz programa i fondova Europske unije (u daljnjem tekstu: Povjerenstvo za ocjenjivanje).

Povjerenstvo za provjeru prihvatljivosti gradonačelnik imenuje na prijedlog gradskog upravnog tijela nadležnog za programe i projekte Europske unije koje obavlja sljedeće zadaće:

* zaprimanje i razmatranje prijava za dodjelu sredstava za sufinanciranje;
* utvrđivanje koje prijave ispunjavaju uvjete propisane Pravilnikom i javnim pozivom;
* utvrđivanje prihvatljivih troškova i maksimalnog iznosa sufinanciranja.

Ako prijava udovoljava uvjetima propisanim javnim pozivom, Povjerenstvo za provjeru prihvatljivosti donosi odluku o prihvatljivosti/neprihvatljivosti, odnosno udovoljava li prijava propisanim uvjetima te ju zajedno s prijavom dostavlja Povjerenstvu za ocjenjivanje prijava.

Prijave koje imaju manje nedostatke (manje tehničke greške, npr. nedostaje potpis na jednom od obrazaca odnosno ispravljanje prijave potrebnim podacima ili prilozima) koji ne utječu na sadržaj bitan za ocjenjivanje prijave, moguće je naknadno dopuniti, odnosno ispraviti potrebnim podacima ili prilozima u roku od 5 (pet) dana od zaprimanja dopisa kojim je zatražena dopuna, odnosno ispravak prijave. Za prijavitelje koji na zahtjev davatelja financijskih sredstava u dodatnom roku dostave tražene podatke ili priloge smatrat će se da su podnijeli potpunu prijavu.[[1]](#footnote-1)

Ako prijava ne udovoljava uvjetima propisanim javnim pozivom, Povjerenstvo za provjeru prihvatljivosti odluku o tome dostavlja podnositelju prijave u roku od 8 (osam) dana od dana donošenja odluke.

Nakon zaprimanja odluke Povjerenstva za provjeru prihvatljivosti, Prijavitelj može preuzeti dostavljenu dokumentaciju uz prijavu, koja se odnosi na dostavljene preslike ugovora potpisanog s Ugovornim tijelom ili dokument o službenoj odluci/obavijesti Ugovornog tijela o rezultatima natječaja, preslike obrasca opisa projekta, preslika obrasca proračuna projekta, preslika partnerskog/ih sporazuma te preslika obavijesti o odobrenju svih periodičkih izviješća. Povjerenstvo za provjeru prihvatljivosti, za potrebe službene evidencije čuvanja u spisu predmeta, zadržava dostavljeni CD.

Za ocjenjivanje projekata za dodjelu sredstava za sufinanciranje, preko javnog poziva, gradonačelnik imenuje Povjerenstvo za ocjenjivanje na prijedlog gradskog upravnog tijela u nadležnosti kojeg su aktivnosti projekta za koje je zatraženo sufinanciranje, a koje obavlja sljedeće poslove:

* ocjena projekata sukladno kriterijima ocjenjivanja i izrada prijedloga odluke o dodjeli/neodobravanju sredstava za sufinanciranje projekata i predlaganje visine financijske potpore gradskom tijelu koje je nadležno za područje aktivnosti projekta za koji se traži sufinanciranje;
* izrada izvješća o podnesenim prijavama i odobrenim sredstvima za sufinanciranje;
* druge aktivnosti.

Cilj ocjenjivanja je kvalitetna procjena projektnih prijedloga sukladno kriterijima odabira i uvjetima prihvatljivosti zadanim Pozivom.

**Kriteriji za ocjenu projekata udruga prijavljenih na javni poziv**

Opći kriteriji za ocjenu projekata udruga prijavljenih na javni poziv su:

1. procjena usklađenosti ciljeva projekta s ciljevima i prioritetnim područjima te strateškim dokumentima razvoja sektora u kojem se projekt provodi;
2. kvaliteta i sadržajna inovativnost prijavljenog projekta;
3. kvaliteta dosadašnjeg rada, uspjesi i iskustvo udruge;
4. neposredna društvena korist za lokalnu zajednicu te doprinos razvoju civilnog društva;
5. financijska sposobnost za provedbu projekata te realan odnos troškova i očekivanih rezultata aktivnosti projekata;
6. održivost rezultata projekta.

Posebni kriterij za odabir projekata prijavljenih na javni poziv su:

1. dosadašnje iskustvo u provedbi projekata sufinanciranih iz programa i fondova Europske unije.

Prijavu ocjenjuje Povjerenstvo za ocjenjivanje prema gore navedenim kriterijima i to bodovanjem pojedinog kriterija od 0 do najviše 10 bodova. Ukupni broj bodova za ocjenu projekata udruga, zbrajanjem općih i posebnih kriterija, iznosi 70 bodova.

Financijska potpora neće biti odobrena ukoliko prijavljeni projekt u postupku ocjenjivanja ne ostvari minimalno 45 bodova od maksimalnih 70 bodova prema kriterijima za ocjenu projekata udruga prijavljenih na javni poziv definiranih u Programima sufinanciranja provedbe projekata udruga ugovorenih iz programa i fondova Europske unije za 2019. (Službeni glasnik Grada Zagreba 28/18) iz područja iz točke 4. ovoga Javnog poziva.

Povjerenstvo za ocjenjivanje donosi prijedlog za dodjelu/neodobravanje sredstava projektu i dostavlja ga gradskom upravnom tijelu u nadležnosti kojeg su aktivnosti projekta za koje se traži sufinanciranje.

Gradsko upravno tijelo u nadležnosti kojeg su aktivnosti projekta za koji se traži sufinanciranje na temelju prijedloga Povjerenstva za ocjenjivanje, predlaže gradonačelniku donošenje odluke o dodjeli/neodobravanju sredstava za sufinanciranje.

# Odluka o dodjeli/neodobravanju sredstava za sufinanciranje

Odluku o dodjeli/neodobravanju sredstava za sufinanciranje donosi gradonačelnik zaključkom, koji se objavljuje na internetskoj stranici Grada Zagreba: [www.zagreb.hr](http://www.zagreb.hr) .

Nakon donošenja odluke o dodjeli financijskih sredstava, nadležna gradska upravna tijela, na internetskoj stranici Grada Zagreba i oglasnim pločama gradske uprave, javno će objaviti podatke o projektima kojima su odobrena sredstva, udrugama koje su nositelji odnosno partneri u projektima i iznosima odobrenih sredstava sufinanciranja.

Prijaviteljima kojima nisu odobrena financijska sredstava u roku od 8 (osam) dana od dana donošenja, dostavit će se odluka u kojoj se navode razlozi nefinanciranja njihova projekta, ostvareni broj bodova po pojedinim kriterijima ocjenjivanja i obrazloženje iz opisnog dijela ocjene ocjenjivanog projekta.

Podnesene prijave u sklopu javnog poziva uzimat će se u rad prema redoslijedu zaprimanja i do iskorištenja sredstava.

# Prigovori

1. **Na odluku o neprihvatljivosti prijave podnositelj prijave ima pravo prigovora.**

Prigovor se podnosi gradonačelniku preko gradskog upravnog tijela nadležnog za programe i projekte Europske unije u roku od 8 (osam) dana od dana prijema odluke, preporučeno poštom ili u pisarnici gradskog upravnog tijela nadležnog za programe i projekte Europske unije.

Prigovor na odluku o neprihvatljivosti prijave se šalje na sljedeću adresu:

**GRAD ZAGREB**

**URED ZA PROGRAME I PROJEKTE EUROPSKE UNIJE**

**- za Povjerenstvo za provjeru prihvatljivosti prijave propisanim uvjetima javnog poziva za dodjelu sredstava za sufinanciranje provedbe projekata udruga ugovorenih iz programa i fondova Europske unije**

**Ulica Ignjata Đorđića 26**

**10 000 Zagreb**

Odluku o prigovoru donosi gradonačelnik.

U slučaju usvajanja prigovora od strane gradonačelnika, prijava će biti upućena u daljnju proceduru, a u slučaju neusvajanja prigovora, prijava će biti odbijena ili odbačena.

1. **Na odluku o neodobravanju financijskih sredstava podnositelj prijave ima pravo prigovora.**

Prigovor se može podnijeti samo zbog povrede postupka odobravanja financijskih sredstava utvrđenog ovim pravilnikom.

Prigovor se podnosi preko gradskog upravnog tijela u nadležnosti kojeg su aktivnosti projekta za koje je zatraženo sufinanciranje, u pisanom obliku preporučeno poštom ili u pisarnici nadležnog gradskog upravnog tijela, u roku od 8 (osam) dana od dana objave odluke o neodobravanju financijskih sredstava, a odluku o prigovoru donosi gradonačelnik.

Rok za donošenje odluke po prigovoru je 15 (petnaest) dana od dana primitka prigovora.

Nakon donošenja odluke o prigovoru gradonačelnik donosi konačnu odluku o neodobravanju sredstava.

Prigovori dostavljeni na drugi način, kao i prigovori dostavljeni izvan roka, podneseni od neovlaštene osobe (osoba koja nije prijavitelj ili nije ovlaštena od strane prijavitelja) te dostavljeni nenadležnom tijelu, ne smatraju se valjanima i ne uzimaju se u razmatranje, o čemu se pisanim putem obavještava prijavitelja.

Prigovor, da bi se o njemu moglo odlučiti, mora sadržavati najmanje:

* podatke o prijavitelju (ime/naziv, adresa, OIB)
* naziv i referentni broj Poziva,
* razloge prigovora,
* potpis prijavitelja ili ovlaštene osobe prijavitelja,
* ako je primjenjivo, punomoć za podnošenje prigovora.

# UGOVOR O SUFINANCIRANJU I MODEL PLAĆANJA

Na temelju Zaključka o dodjeli sredstava za sufinanciranje provedbe projekata (udruga i drugih organizacija civilnog društva) ugovorenih iz programa i fondova Europske unije, korisnik sufinanciranja (nositelj projekta ili partner na projektu) s jedne strane i Grad Zagreb s druge strane, zaključit će ugovor o dodjeli sredstava za sufinanciranje (u daljnjem tekstu: ugovor o sufinanciranju) najkasnije 30 (trideset) dana od dana donošenja istog.

Prije sklapanja ugovora o sufinanciranju, Korisnik sufinanciranja dužan je dostaviti gradskom upravnom tijelu u nadležnost kojeg su aktivnosti projekta za koje je zatraženo sufinanciranje, izjavu o iznosu i izvoru ostvarenog sufinanciranja za projekt uz preslike ugovora koji su zaključeni ili dokument o službenoj odluci/obavijesti rezultata natječaja, odnosno ako nije ostvario sufinanciranje Izjavu da projekt nije sufinanciran iz drugih izvora, u roku od 8 (osam) dana od dana zaprimanja obavijesti Grada Zagreba da je projekt odabran za sufinanciranje. Ugovor o sufinanciranju neće se zaključiti s nositeljem projekta ili partnerom u projektu koji je nakon podnošenja prijave na javni poziv Grada Zagreba za isti projekt već dobio financijska sredstva iz nekog drugog izvora u punom postotku sufinanciranja koji se može ostvariti prema odredbi članka 7. Pravilnika.

U slučaju da u trenutku podnošenja prijave Korisnik sufinanciranja nije imao sklopljen ugovor s Ugovornim tijelom, Korisnik sufinanciranja dužan je dostaviti gradskom upravnom tijelu, u nadležnosti kojeg su aktivnosti projekta za koje je zatraženo sufinanciranje, presliku sklopljenog ugovora s Ugovornim tijelom prije sklapanja ugovora o sufinanciranju projekta, u roku od 8 (osam) dana od dana zaprimanja obavijesti Grada Zagreba da je projekt odabran za sufinanciranje. Ugovor o sufinanciranju neće se zaključiti s nositeljem projekta ili partnerom na projektu sve dok gradsko upravno tijelo, u nadležnost kojeg su aktivnosti projekta za koje je zatraženo sufinanciranje, ne zaprimi presliku sklopljenog ugovora s Ugovornim tijelom sukladno stavku 1. ovog članka te izjave i dokaznu dokumentaciju iz stavka 1. članka 25. Pravilnika.

Prilikom potpisivanja ugovora o sufinanciranju, Korisnik sufinanciranja je dužan radi osiguranja dostaviti solemniziranu bjanko zadužnicu na iznos odobrenih sredstava. Ugovor o sufinanciranju neće se zaključiti s nositeljem projekta ili partnerom na projektu sve dok gradsko upravno tijelo, u nadležnost kojeg su aktivnosti projekta za koje je zatraženo sufinanciranje, ne zaprimi presliku sklopljenog ugovora s Ugovornim tijelom sukladno članku 26. stavku 1. te izjave i dokaznu dokumentaciju iz stavka 1. članka 25. Pravilnika.

Sredstava za sufinanciranje biti će doznačena na žiro račun Korisnika sufinanciranja u kunama prema prodajnom tečaju HNB-a u roku i na način određen ugovorom o sufinanciranju.

1. Članak 28. stavka 5. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/2015) i poglavlje 2.5.3. Pogreške u prijavi koje (ni)je moguće ispraviti Priručnika za postupanje u primjeni Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge Zagreb, lipanj 2017. Ured za udruge Vlade RH. [↑](#footnote-ref-1)